טוברמורי

טוברמורי (בגאלית סקוטית: Tobar Mhoire) היא בירתו של האי מול (Mull) באיים ההיברידיים בסקוטלנד. ממוקם בחלקו הצפון-מזרחי של האי ליד פתחו הצפוני של "מיצר מול" (Sound of Mull). אוכלוסייתה של טוברמורי מונה כ-700 תושבים, והיא הוקמה סביב נמל דייגים הנמצא בעיירה בשנת 1788. את העיירה תכנן המהנדס תומאס טלפורד (Thomas Telford).

על פי הפולקלור המקומי, ספינה של הארמדה הספרדית, Galeon de Florencia, טבעה במפרץ בו יושבת העיירה בשנת 1588 כאשר על סיפונה אוצר. הטביעה יוחסה לקללתה של מכשפה מקומית.
המלחין פליקס מנדלסון ביקר בעיירה בשנת 1829 וביקורו מונצח בפסטיבל שנתי. כמו כן בכל שנה מתקיים בעיירה פסטיבל מוזיקת פולק סקוטית.

מבנים רבים בטוברמורי, בעיקר חנויות ומסעדות, צבועים בצבעים בהירים שונים, בעיני רבים זו נחשבת לתעודת הזהות של העיירה. סדרת הילדים הסקוטית "בלמורי" (Balamory) מצולמת בעיירה על רקע הבתים הצבעוניים. בטוברמורי ישנו גם מוזיאון של האי מול, מזקקת ויסקי המייצרת ויסקי הנקרא "Tobermory" ומרכז אמנויות.

התנועה אל העיירה וממנה היא באמצעות מעבורות המקשרות אותה אל יתר סקוטלנד.

מקור השם
מקור השם טוברמורי הוא מן השפה הגאלית "טובאר-מוייר", "Tobar Mhoire" שפירושו "הבאר של מרים". השם מתייחס לבאר הממוקמת בסמוך לעיירה שהוקדשה בזמני קדם למרים הבתולה.

קישורים חיצוניים

 

סקוטלנד: ערים
יישובים שהוקמו ב-1788